A tous ceulx qui ces présentes lettres verront et ourront, Jehan le Pitois, escuyer, seigneur de Montholon et de Coichey, en partie, et Jean Bernart, maire de la ville dudit Coichey pour les seigneurs d’illuec et en ceste partie, ou nom et comme procureur et ayant charge et mandement especial ainsin qu’à dez ay fait apparoir de messire Jehan de Saulx, chevalier, seigneur de Courtivron et dudit Coichey, en l’autre partie, salut. Faisons savoir que le douzieme jour du mois de juin l’an mil quatre cens et quinze, se sont traitz et présentéz par devers nous oudit lieu de Coichey, Villot Briffault et Thevenin Levoiet, corniers de la commune des hommes dudit Coichey, assistés de la grigneure, majeure et plus seure partie des habitans d’icelle ville, lesquelz pour ce, de noz licences, ont esté aissemblez en la manière et ou lieu accoustumez. Lesquelz nous ont fait remonstrer par la voix et organe desdiz corniers, pour et ou nom de tous les diz habitans cy présenz et pour celz qu’absens sont, si comme il soit ont dit et unanimement confessé et recongneu que tiennent de la libérale concession et munificence de noz prédécesseurs, leur franchise, leurs commune et tous leurs aultres biens et choses dont joyssent jusques à oires, si nous requèrent et supplient très humblement que noz bons vouloirs et plaisirs soient leur confiermer et allouer, non seulement icelz grâces et bienfaitz, mais amplier en accroissance et advancement de la chose à l’yglise d’illec, en ouctroiant puissance et faculté ouzditz corniers et à ladite commune d’iceulx habitans d’acquérir, tenir et posséder, pour et ou nom et proffit d’icelle yglise, héritaiges, cences, rentes et aultres biens et revenus rière le finaige et distroict de nostre dite ville et terre de Coichey, frainchement et quittement de toute indemnité, et sans pour ce estre contrains à les mettre hors leurs mains, en nous faisant et renouvelant les diz corniers ousdiz noms et la commune d’iceulx hommes de Coichey, tant pour eulx que leurs successeurs, comme font dès maintenant comme pour lors et des lors comme pour mantenant, lez debvoirs, hommaiges, prestations et recongnoissances à nous dehues et solites; qu’est ascavoir que tous les biens qu’ilz ont de présent, auront et acquerront ou temps qu’advenir sont de quelque nature et qualité que soient, movent et dépendent de nostre droicte et universelle seigneurie et plaine justice, en tous droitz et uz et loix appartenantz à icelle, ainsin que sont subgectz tous aultres biens assis dans les metes de nostre dite terre; si nous ont encoyres requis les diz hommes par leurs diz corniers, qu’à nous plaise leur accorder et permettre que, ou cas et pour cause d’absences de nostre dite ville de Coichey de nous et de noz commis ou dit lieu, se eux adrecier aux officiers de nostre dite justice, affin d’obtenir la licence que sont tenus de nous avoir pour se eulx aissembler, quante fois mestier est, ce que aultrement faire ne povent sans noz aucthoritez, pour délibérer en présence de noz diz officiers sur les besoignes et négoces d’icelle commune et sur celz de la dite yglise. Inclinans ouzquelles suppliques et requestes de noz diz hommes et subgetz dudit Coichey, et désirans libéralement leur subvenir en ceste partie et en suigant l’exemple de noz prédécesseurs advancier le bien de la dite yglise, la chose et le commun proffit, je, ledit Jehan le Pitois, en mon nom propre et qualité que dessus et de patron laiyz et especial d’icelle yglise et je, ledit Jean Bernart, pour et ou nom de procureur que dit est dudit messire Jehan de Saulx, avons, de noz plains griez et frainches voulentés, en faveur et en contemplation d’ycelle yglise, donné et concedé oudiz corniers ouz diz noms et à la dite commune des habitans dudit Coichey, congié, licence et faculté de tenir et posséder héritaiges, cences, rentes et aultres biens que par eulx acquis seront, pour et ou nom et proffit d’icelle yglise, riere nostre dite terre, frainchement et quittement de toute indemnité, laquelle, en faveur que dessus, nous leur avons remise, de grâce espécial, par ces présentes, tant pour le temps passé que pour les tempz advenir sont; confiermons et allouons toutes celz que par iceulx hommes ouz diz noms ont esté cy devant acquis, à condition de nous délivrer ou nostre certain commandement, ainsin que faire sont tenus tous tenanciers d’héritaiges en nostre dite terre, les déclarations en forme dehue d’iceulx biens, censes, rentes et de celz que doresenavant acquerront, parmy faisant et à nous rendant les debvoirs, prestations et recongnoissances à nous appartenantz à cause de notre dite droite et universelle seigneurie et plaine justice, d’où movent iceulx biens, comme tous autres assis en la dite terre, si comme les dits corniers et les diz hommes de la dite commune l’ont déclairé et confessé présentement, laquelle présente recongnoissance, en celle manière que dessus est faite, acceptons, voulons et consentons icelle vailloir et servir pour l’advenir, en tant que besoing et que iceulx hommes n’en seroient de nouvel requis par noz successeurs ou ayans de nous cause en ceste partie, sans préjudice toutes voies ne diminution des droitz affectz à nostre dite et universelle et droicte seigneurie et aultres que à nous competent en icelle terre. Si avons en oultre accordé et permis ausdiz corniers et à noz diz hommes de Coichey pour raison et ou cas de absences de nous hors nostre dite ville de Coichey et de noz commis et receveurs sur les lieux, se eulx pourveoir aux officiers de nostre dite justice pour la licience que sont subgectz impétrer de nous pour faire aissembler les hommes de la dite commune quant mestier est, pour délibérer sur leurs négoces et sur celz d’icelle yglise, pardevant et en présence et soubz l’aucthorité de noz diz officiers et non aultrement et suigant la forme et manière ancienne et accoustumée. Les actes desquelles délibérations seront inserez et inscripts tout au long par le scribe juré de la dite justice ou papier et registre d’icelle. Et affin que ce soit chose ferme et estable à tousjours mais, je, ledit Jehan le Pitois, à la réquisition des diz corniers et hommes dudit Coichey, ay fait mettre et apposer mon scel à ces présentes lettres avec les seings manuels dudit Jehan Bernart en la susdite qualité, et de Philippe Tallemet dudit Coichey, clerc, coadjuteur de Philippe Mugnier dit Josquin, tabellion de Dijon pour Monseigneur le Duc. Donné oudit Coichey en la présence de messire Jehan Chevalier, prestre, Estienne d’Essoyes, clerc, gouverneur de la justice dudit Coichey pour les diz seigneurs, demourant à Dijon, Guillaume Lauron, bourgeois dudit Dijon, Huguenin Froichot, de Nuits, Villot Coichier, alias Maulpoy, de Marcenay en Montaigne, et Jacot Rebilliart, dudit lieu, tesmoins ad ce appellez en espécial et requis, l’an et jour dessus diz. J. BERNARD.   S. TALEMETI.